ZARA ร้านขายเสื้อผ้าอันดับ 1 ของโลก
ถ้าถามว่าคนที่เป็นเจ้าของร้านค้าที่รวยที่สุดในโลกทำธุรกิจอะไร หลายคนอาจจะตอบว่าเป็นเจ้าของ Amazon, Alibaba, Walmart, Mcdonald, Starbucks แต่จริงๆแล้วเขาเป็นเจ้าของร้านเสื้อผ้าชื่อว่า ZARA
24 มี.ค. 2560

ถ้าถามว่าคนที่เป็นเจ้าของร้านค้าที่รวยที่สุดในโลกทำธุรกิจอะไร หลายคนอาจจะตอบว่าเป็นเจ้าของ Amazon, Alibaba, Walmart, Mcdonald, Starbucks แต่จริงๆแล้วเขาเป็นเจ้าของร้านเสื้อผ้าชื่อว่า ZARA
ZARA บริษัทสัญชาติสเปนก่อตั้งโดย Amancio Ortega โดยเป็นแบรนด์หลักของเครือ Inditex Group บริษัทนี้ถือว่าเป็นร้านขายเสื้อผ้าใหญ่อันดับ 1 ของโลก โดยอันดับ 2 และ 3 คือ H&M และ Uniqlo
Inditex Group ยังมีแบรนด์อื่นด้วย เช่น Massimo Dutti, Pull&Bear, Bershka ปัจจุบัน Inditex group มี 7,292 สาขาทั่วโลก มูลค่าบริษัท 3.7 ล้านล้านบาท โดยคุณ Amancio Ortega ถือหุ้นอยู่ 59% ของบริษัทซึ่งก็มากเพียงพอที่ทำให้เขารวยที่สุดในยุโรป และรวยเป็นอันดับที่ 2 ของโลก เป็นรองเพียงแค่ บิล เกตส์ เจ้าของ Microsoft
ปี 2016 Inditex Group มียอดขาย 870,559 ล้านบาท กำไร 117,899 ล้านบาท กำไรคิดเป็น 13% ของยอดขาย มีจำนวนพนักงานทั้งหมด 162,450 คน แค่ค่าจ้างพนักงานต่อปีก็เป็นเงิน 136,049 ล้านบาทแล้ว
คุณ Ortega เริ่มเปิด ZARA ร้านแรกปี 1975 ที่เมือง คอรุนญ่า ประเทศสเปน (และตอนนี้เขาก็เป็นเจ้าของทีมฟุตบอลชื่อดัง ลาคอรุนญ่า อีกด้วย) ตอนแรกเขาตั้งชื่อร้านว่า ZORBA แต่ต่อมารู้ว่ามีบาร์ชื่อเดียวกันอยู่ถนนถัดไป เลยต้องเปลี่ยนชื่อเป็น ZARA
ถ้าเรามาดูที่แบรนด์ ZARA อย่างเดียว ปีที่แล้วมียอดขาย 574,895 ล้านบาท และมี 2,067 สาขา บริษัทเป็นเจ้าของสาขาเอง 87% และให้ Franchise 13% ในประเทศไทยมี ZARA 11 สาขา และปีนี้จะเป็นปีแรกที่ ZARA เปิดตัวการขาย ZARA ออนไลน์ส่งถึงบ้านในประเทศไทย
ถ้าดูจำนวนสาขาของ ZARA มีเพียง 28% เมื่อเทียบกับสาขาทั้งหมดของ Inditex Group แต่สามารถสร้างยอดขายมากถึง 66% แปลว่าแบรนด์ ZARA ขายดีกว่าแบรนด์อื่นในเครือมาก
ถ้ามาคำนวณต่อ
ใน 1 ปี ยอดขายเฉลี่ยต่อสาขา ของ ZARA คือ 278 ล้านบาท
ใน 1 วัน ยอดขายเฉลี่ยต่อสาขา ของ ZARA คือ 760,000 บาท
ถ้าเฉลี่ยแล้วเสื้อตัวละ 2,000 บาท หมายความว่า ZARA ขายเสื้อได้วันละ 380 ตัวต่อสาขา
ถ้าร้านค้าเปิดวันละ 10 ชั่วโมง แปลว่าแต่ละสาขาของ ZARA จะขายเสื้อได้ 38 ตัวต่อชั่วโมง
ZARA มี 2,067 สาขา แปลว่า ทุกสาขารวมกันของ ZARA จะขายเสื้อได้ 78,500 ตัวต่อชั่วโมง!
ความเร็วในการขายเสื้อของ ZARA 78,500 ตัวต่อชั่วโมง น่าจะเร็วกว่ากำลังการผลิตของโรงงานผลิตเสื้อขนาดใหญ่หลายโรงงานรวมกันเสียอีก
จากบทความก่อนเรื่อง UNIQLO ที่ทำให้คุณทาดาชิ ยานาอิ เป็นคนที่รวยที่สุดในญี่ปุ่น (อ่านย้อนหลังได้ตามลิงก์นี้ 
)
คราวนี้ ZARA ก็ทำให้คุณ Amancio Ortega รวยที่สุดในยุโรปเช่นกัน
มาถึงตอนนี้ดูเหมือนว่าร้านขายเสื้อผ้าจะเป็นธุรกิจที่ทำให้คนรวยที่สุดในบรรดาปัจจัย 4 นอกเหนือจาก อาหาร ที่อยู่อาศัย และยารักษาโรค
อาหาร วันหนึ่งกินได้ 3 มื้อ ท้องเรามีจำกัด และมีคู่แข่งขายอาหารตามท้องถนนเยอะมาก
ที่อยู่อาศัย มีราคาแพง กว่าจะตัดสินใจซื้อได้แต่ละทีคิดแล้วคิดอีก ชั่วชีวิตคนเราอาจจะซื้อเพียงไม่กี่ครั้ง
ยารักษาโรค แน่นอนว่าคนปกติไม่มีใครอยากซื้อ จะได้ใช้ก็เฉพาะตอนป่วย
เครื่องนุ่งห่ม เป็นสิ่งที่ซื้อซ้ำบ่อย บางคนซื้อคราวละ 10 ชุด แต่ใส่ไม่ครบ พอแฟชั่นเปลี่ยนเราก็ต้องซื้อตัวใหม่ไปเรื่อย เขาจึงตั้งชื่อได้อย่างเหมาะสมกับธุรกิจนี้ว่า Fast Fashion
และไม่แปลกใจเลยว่าธุรกิจที่ขายดีที่สุดใน Social Media เช่น Instagram คือ ร้านขายเสื้อผ้า
แต่คำถามที่สำคัญคือ ในบรรดาร้านขายเสื้อผ้าเป็นหมื่นๆร้านในประเทศ เราต้องขายเสื้อผ้ารูปแบบไหน จะรับมือกับแฟชั่นที่เปลี่ยนอย่างรวดเร็วอย่างไร จะใช้วิธีขายอย่างไร
คนที่จัดการเรื่องพวกนี้ได้ดีที่สุดก็จะเป็นผู้ชนะเหมือน ZARA ที่ขายเสื้อผ้าได้ชั่วโมงละ 78,500 ตัว